กรุงศรีแต่งตั้งหญิงเก่งคุม "กรุงศรี คอนซูมเมอร์"
กรุงศรี กรุ๊ป แต่งตั้ง "ณญาณี เผือกขำ" เป็นประธานคณะเจ้าหน้าที่ด้านกรุงศรี คอนซูมเมอร์ มีผล 1 ก.ย. 2563
31 ส.ค. 2563

ตลอดเวลากว่า 20 ปีที่ร่วมงานกับกรุงศรี คอนซูมเมอร์ นางณญาณี เผือกขำ ได้สร้างผลงานที่โดดเด่นมากมาย โดยขณะที่ดำรงตำแหน่งกรรมการผู้จัดการใหญ่ บริษัท อยุธยา แคปปิตอล เซอร์วิสเซส จำกัด นางสาวณญาณีได้รับมอบหมายให้บริหารระบบงานปฏิบัติการและส่วนงานสนับสนุนการดำเนินงานทั้งหมดของกลุ่มบริษัท กรุงศรี คอนซูมเมอร์ ได้แก่ แบรนด์บัตรเครดิตกรุงศรี, บัตรกรุงศรี เฟิร์สช้อยส์, บัตรเครดิต เซ็นทรัล เดอะวัน, และบัตรเครดิตเทสโก้ โลตัส วีซ่า โดยได้สร้างผลงานที่สำคัญในการเพิ่มประสิทธิภาพการดำเนินงาน และเสริมความแข็งแกร่งให้ธุรกิจของกรุงศรี คอนซูมเมอร์เติบโตอย่างมั่นคงในฐานะผู้ให้บริการบัตรเครดิตและสินเชื่อส่วนบุคคลชั้นนำของไทย ทั้งยังเป็นผู้ที่มีบทบาทสำคัญยิ่งในการสร้างแบรนด์กรุงศรี เฟิร์สช้อยส์ให้เป็นแบรนด์บัตรเครดิตและสินเชื่อส่วนบุคคลชั้นนำ
นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) กล่าวว่า นางสาวณญาณี เป็นผู้บริหารที่มีประสบการณ์และความเชี่ยวชาญในธุรกิจบัตรเครดิตและสินเชื่อส่วนบุคคลเป็นอย่างสูง ในระหว่างที่ดำรงตำแหน่งกรรมการผู้จัดการใหญ่ บริษัท อยุธยา แคปปิตอล เซอร์วิสเซส จำกัด นับเป็นผู้ที่มีบทบาทสำคัญในการบริหารส่วนงานที่เกี่ยวกับระบบงานปฏิบัติการและการสนับสนุนการดำเนินงานของธุรกิจบัตรเครดิตในกลุ่มบริษัท กรุงศรี คอนซูมเมอร์ทั้งหมด ไม่ว่าจะเป็น ส่วนงานการปฏิบัติการ การเงินและบัญชี การบริหารความเสี่ยง การตรวจสอบภายใน การกำกับดูแลและกฎหมาย ทรัพยากรบุคคล สื่อสารองค์กรและประชาสัมพันธ์ ตลอดจนการพัฒนาธุรกิจในภูมิภาคเออีซี ซึ่งช่วยขับเคลื่อนให้ธุรกิจของกรุงศรี คอนซูมเมอร์ เติบโตรุดหน้าในฐานะผู้นำในธุรกิจบัตรเครดิตและสินเชื่อส่วนบุคคล ซึ่งมีฐานสมาชิกบัตรกว่า 9 ล้านบัญชี และมีส่วนแบ่งตลาดสูงที่สุดในธุรกิจ อีกทั้งยังเคยได้รับความไว้วางใจจากสมาชิกชมรมสินเชื่อส่วนบุคคลให้ดำรงตำแหน่งประธานชมรมสินเชื่อส่วนบุคคลในปี 2558 – 2562 ผมเชื่อมั่นเป็นอย่างยิ่งว่า นางสาวณญาณี จะสามารถช่วยขับเคลื่อนให้ธุรกิจของกรุงศรี คอนซูมเมอร์ เติบโตและประสบความสำเร็จยิ่งขึ้นได้อย่างแน่นอน
ในฐานะประธานคณะเจ้าหน้าที่ด้านกรุงศรี คอนซูมเมอร์ นางสาวณญาณี จะรับผิดชอบการขับเคลื่อนกลยุทธ์และบริหารธุรกิจบัตรเครดิตและสินเชื่อส่วนบุคคล ตลอดจนพัฒนานวัตกรรมผลิตภัณฑ์และบริการของกลุ่มบริษัท กรุงศรี คอนซูมเมอร์ ทั้งหมด เพื่อคงความเป็นผู้นำในธุรกิจบัตรเครดิตและสินเชื่อส่วนบุคคลอย่างต่อเนื่อง
นางสาวณญาณี สำเร็จการศึกษาระดับปริญญาตรีด้านบริหารธุรกิจ จากมหาวิทยาลัยอัสสัมชัญ และระดับปริญญาโท ด้านวิทยาศาสตร์มหาบัณฑิต สาขาวิชาการบริหารการตลาด (หลักสูตรนานาชาติ) จากมหาวิทยาลัยธรรมศาสตร์